HU Az Európai Unió Hivatalos Lapja C 137/27

A francia kormány közleménye a szénhidrogének kutatására, feltárására és kitermelésére vonatkozó engedélyek megadásának és felhasználásának feltételeiről szóló 94/22/EK európai parlamenti és tanácsi irányelv (1) alapján

(Hirdetmény hagyományos folyékony vagy gáznemű szénhidrogének bányászati kutatására vonatkozó kizárólagos engedély – az ún. „Permis de Parentis Maritime Sud” – iránti kérelemről)

(EGT-vonatkozású szöveg)

(2015/C 137/04)

2014. június 30-án kelt beadványukban a Red Rio Petroleum Ltd. társaság (székhelye: No. 69, 9 Albert Embankment, London SE1 7HD, Egyesült Királyság) és a Saturn Petroleum Ltd. társaság (székhelye: TM Services (UK) Ltd., 5 Charterhouse Sq, London EC1M 6PX, Egyesült Királyság) kérelmet nyújtottak be hagyományos folyékony vagy gáznemű szénhidrogének bányászati célú kizárólagos kutatására (az ún. „Permis de Parentis Maritime Sud”), ötéves időtartamra. A kérelem Landes és Pyrénées-Atlantiques megyék területét érinti.

Az ezen engedély tárgyát képező terület határvonalát az alábbiakban meghatározott pontokat összekötő egyenes szakaszok alkotják:

Pont RGF93 vetületi rendszerben, a Greenwichen átmenő kezdő meridiánhoz viszonyítva A A 44°06′00″-nél húzódó szélességi kör metszéspontja a francia és a spanyol kizárólagos gazdasági övezetek közötti határvonallal B a 44°06′00″-nél húzódó szélességi kör metszéspontja az Atlanti-óceán franciaországi partvonalának metszéspontjával C Az Atlanti-óceán franciaországi partvonalának és a francia-spanyol határvonalnak a metszéspontja

Az így meghatározott terület nagysága körülbelül 3 587 km2.

A kérelmek benyújtása és az engedély megadásának feltételei

A „Parentis Maritime Sud” kérelem és a konkurens társaságok által esetlegesen beadott kérelmek benyújtói kötelesek igazolni, hogy esetükben teljesülnek a bányászati engedélyekről és a földfelszín alatti tárolásra vonatkozó engedélyekről szóló, 2006. június 2-i 2006-648 sz. módosított rendelet (Journal officiel de la République française, 2006. június 3.) 4. és 5. cikkében az engedély megadására vonatkozóan meghatározott feltételek.

Az érdekelt konkurens társaságok e hirdetmény közzétételétől számítva kilencven napon belül kérelmet nyújthatnak be az Európai Közösségek Hivatalos Lapja 1994. december 30-i C 374. számának 11. oldalán közzétett, a szénhidrogénekre vonatkozó franciaországi bányászati engedélyek megszerzéséről szóló hirdetményben összefoglalt szabályok szerint, amelyeket a bányászati engedélyekről és a földfelszín alatti tárolásra vonatkozó engedélyekről szóló, 2006. június 2-i 2006-648 sz. módosított rendelet (Journal officiel de la République française, 2006. június 3.) ír elő.

A konkurens társaságok kérelmüket a környezetvédelemért, a fenntartható fejlődésért és az energiaügyért felelős minisztériumhoz nyújthatják be az alább megadott címen. A „Parentis Maritime Sud” kérelemről és a konkurens társaságok által benyújtott kérelmekről legkésőbb 2016. augusztus 16-án születik döntés.

A tevékenység gyakorlásának és megszüntetésének feltételei és követelményei

A kérelmezők figyelmébe ajánljuk a francia bányászati törvény 161. cikkének (1) és (2) bekezdését, továbbá a bányászati tevékenységről, a földfelszín alatti tárolási tevékenységről, valamint a bányákra és a földfelszín alatti tárolásra vonatkozó rendészetről szóló, 2006. június 2-i 2006-649 sz. módosított rendeletet (Journal officiel de la République française, 2006. június 3.).

További felvilágosítás a környezetvédelemért, a fenntartható fejlődésért és az energiaügyért felelős minisztériumtól kérhető: Ministère de l’écologie, du développement durable et de l’énergie, Bureau exploration et production des hydrocarbures (Tour Séquoia, 1, place Carpeaux, 92800 Puteaux, France, Tel. +33 140819527).

A fentiekben említett jogszabályok szövege megtekinthető a Légifrance honlapon: http://www.legifrance.gouv.fr

(1) HL L 164., 1994.6.30., 3. o.